《享庙乐辞十八首 其七 登歌乐》
隋代·佚名

我祠我祖，永惟厥先。炎农肇圣，灵祉蝉联。霸图中造，帝业方宣。

道昌基构，抚运承天。奄家六合，爰光八埏。尊神致礼，孝思惟缠。

寒来暑反，惕荐在年。匪敬伊慕，备物不愆。设虡设业，鼗鼓填填。

辟公在位，有容伊虔。登歌启佾，下管应悬。厥容无爽，幽明肃然。

诚匝厚地，和达穹玄。既调风雨，载协山川。周庭有列，汤孙永延。

教声惟被，迈后光前。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。